Vyf spoedvrate aangekeerArgieffoto Vyf motoriste is Sondag tussen 05:00 en 11:00 op die N3-snelweg in Germiston in Gauteng aangekeer nadat hulle die spoedgrens verontagsaam het. “ŉ 42-jarige man met ŉ vrou en twee kinders in die motor is om 07:00 voorgekeer nadat hy teen 172 km/h in ŉ blou Audi S3 gery het,” het lt. Kobeli Mokheseng, woordvoerder van die Ekurhuleni-metropolisie, gesê. “Die man het aangevoer hulle was laat vir kerk.” Vier ander persone is aangekeer wat tussen 162 km/h en 166 km/h gery het. “Hulle is in aanhouding by Germiston-polisiestasie en word aangekla van roekelose of nalatige bestuur,” het Mokheseng bygevoeg. Hulle sal binnekort in die Germiston-landdroshof verskyn.